MBWEJO
Sheole ne Hadese I Bika?
MU NDIMI imbajinjibajinji, Bible wingidije kishima kya Kihebelu she’ohl′ ne kiifwene nakyo mu Kingidiki hai′des misunsa 70 ne kupita. Bino bishima bibidi bikwatañene na kishima lufu. Balamuni bamo ba Bible balamwine’byo bu “kibundu,” “kalunganyembo,” nansha “kina.” Inoko, mu ndimi mivule mine kemudipo kishima kifike’po kiselele buluji bonso bwa bino bishima bya Kihebelu ne Kingidiki. O mwanda Bible Traduction du monde nouveau wingidija bishima “Sheole” ne “Hadese.” Le bino bishima bidi na buluji’ka bwinebwine? Tutalei muswelo obingidijibwe mu mavese meshileshile a mu Bible.
Musapudi 9:10 unena’mba: “Kekudipo mingilo nansha kusambakanya bintu pamo miswelo ne miswelo, nansha kuyukidija, nansha ñeni mu kibundu [“Sheole,” NW] koenda’kwa.” Le ko kunena’mba Sheole pano ifunkila pa kibundu nansha kabudi pajikilwe muswe wetu? Mhm. Kitatyi kisambila Bible pa kibundu nansha kabudi pajikilwe’mo muntu, wingidijanga kishima kikwabo kya Kihebelu ne kya Kingidiki, kengidijangapo she’ohl′ nansha hai′des. (Ngalwilo 23:7-9; Mateo 28:1) Kadi, Bible kengidijangapo kishima “Sheole” pa kwisambila pa tubudi nansha malalo ajikilwe’mo bantu bavule pamo, kimfwa ku tubudi twa kisaka nansha kina kijikilwe’mo bantu bavule pamo.—Ngalwilo 49:30, 31.
Penepa “Sheole” ufunkilanga pa kifuko kya muswelo’ka? Kinenwa kya Leza kilombola amba “Sheole,” ko kunena’mba “Hadese,” nansha kalunganyembo, bifunkila pa kintu kitabukile bukata ne kifuko kijikwa’ko bavule pamo kine. Kimfwa, Isaya 5:14 unena amba Sheole nansha kalunganyembo kabaijanga “kiswa-mutyima kyako, ne kwasamija kyakanwa kyako pululu’tu.” Kalunganyembo nansha Sheole ke mipwe kala kumina bafwile kebabadika, ino bimweka nyeke amba ikidi na nzala. (Nkindi 30:15, 16) Tubudi nansha malalo akokeja kujikwa’ko bantu bafwile ba buvule kampanda ayula, ino Sheole nansha ‘kalunganyembo kekekutangapo nansha patye.’ (Nkindi 27:20) Bine, Sheole keiyulangapo. Kadi keidipo na mikalo. O mwanda Sheole nansha Hadese ko kunena’mba kalunganyembo ke kifukopo kimweka na meso kidi pantu kamukaya. Ino i kibundu kya bantu bonsololo bafwile, kifuko kyelekeja kokwa kulēle bantu bavule mu tulo twa lufu.
Bufundiji bwa Bible butala pa lusangukilo bukwasha twivwanije bininge buluji bwa kishima “Sheole” nansha “Hadese.” Kinenwa kya Leza kikwatañanya Sheole ne Hadese na muswelo wa lufu lukasangulwa’mo bafwile.* (Yoba 14:13; Bilongwa 2:31; Kusokwelwa 20:13) Ne kadi Kinenwa kya Leza kilombola amba mu boba badi mu Sheole, Hadese, ke mu kalunganyembo kadi, kemubadilwapo’nka bantu baingidile Yehova ino i ne bavule bene kebamwingidilepo. (Ngalwilo 37:35; Mitōto 55:15) O mwanda Bible ufundija amba “kusanguka kwa bafu kudiko, kwa boloke, ne bampikwa koloka kumo.”—Bilongwa 24:15.
* Ino boba bafwile kebakasangulwapo batelwa bu badi mu “Ngehena,” kebadipo mu Sheole nansha mu Hadese, kalunganyembo, mhm. (Mateo 5:30; 10:28; 23:33) Kadi Ngehena nayo ke kifukopo kimweka na meso, monka kemumwekelapo Sheole ne Hadese.
tum_Latn tsn_Latn lua_Latn lua_Latn lua_Latn lua_Latn bem_Latn